b'\n_START_ARTICLE_\nPostfakti\xc4\x8dna politika\n_START_PARAGRAPH_\nPostfakti\xc4\x8dna, postresni\xc4\x8dna ali poresni\xc4\x8dna politika je naziv za pojav v politiki, ki temelji na pobujanju \xc4\x8dustev brez upo\xc5\xa1tevanja dejstev oziroma pri katerem dejstva ve\xc4\x8d niso v ospredju. Od klasi\xc4\x8dnega izpodbijanja ali potvarjanja resnice pa se razlikuje po tem, da postfakti\xc4\x8dna politika resni\xc4\x8dnim podatkom enostavno daje le sekundarni pomen._NEWLINE_Izraz postfakti\xc4\x8den (angl. post-truth) se je prvi\xc4\x8d pojavil leta 1992 v eseju srbsko-ameri\xc5\xa1kega knji\xc5\xbeevnika Steva Tesicha v \xc4\x8dasopisu The Nation. Tesich je v omenjenem eseju pisal o aferi Iran-Contra in zalivski vojni ter navedel:\xc2\xa0\xc2\xbbkot svobodni ljudje smo se svobodno odlo\xc4\x8dili, da \xc5\xbeelimo \xc5\xbeiveti v nekak\xc5\xa1nem postfakti\xc4\x8dnem svetu.\xc2\xab Besedno zvezo postfakti\xc4\x8dna politika je leta 2010 v stolpici v reviji Grist uporabil bloger David Roberts, raz\xc5\xa1irila pa se je v \xc4\x8dasu kampanje ameri\xc5\xa1kih predsedni\xc5\xa1kih volitev leta 2016 ter britanskega referenduma za izstop Zdru\xc5\xbeenega kraljestva iz Evropske unije. Jezikoslovci ugledne britanske zalo\xc5\xbebe slovarjev Oxford Dictionaries so besedo postresnica (angl. post-truth) izbrali za besedo leta 2016. Pri zalo\xc5\xbebi ugotavljajo, da se je v angle\xc5\xa1\xc4\x8dini pogostnost besede glede na predhodno leto pove\xc4\x8dala za 2.000\xc2\xa0%.'